གྱུར་ཏོ།།ཁྱིམ་དེའི་ཕྱོགས་བཞི་ནས་ལྷའི་རིན་པོ་ཆེའི་ཁྲི་བཞི
བྱུང་བར་གྱུར་ཏེ།ཁྲི་དེ་དག་ལས་ཀྱང་ལྷའི་རས་བཅོས་བུའི་རིན་པོ་ཆེའི་ཕྲུགས་རྣམས་གཏིང་བ་དག་བྱུང་བར་གྱུར་ཏོ།།ཁྲི་དེ
དག་ལས་ཀྱང་ལྷའི་མེ་ཏོག་པདྨ་རིན་པོ་ཆེ་དུ་མས་སྨྲས་པ།དེ་བཞིན་གཤེགས་པས་ཁ་དོག་བསྒྱུར་བ་དག་བྱུང་ངོ་།།པདྨ་དེ
དག་ལས་ཀྱང་སངས་རྒྱས་བཅོམ་ལྡན་འདས་བཞི་བྱུང་བར་གྱུར་ཏེ།ཤར་ཕྱོགས་ནས་ནི་དེ་བཞིན་གཤེགས་པ་མི་འཁྲུགས་པ

བྱུང་།ལྷོ་ཕྱོགས་ནས་ནི་དེ་བཞིན་གཤེགས་པ་རིན་ཆེན་ཏོག་བྱུང་།ནུབ་ཕྱོགས་ནས་ནི་དེ་བཞིན་གཤེགས་པ་ཚེ་དཔག་མེད
བྱུང་།བྱང་ཕྱོགས་ནས་ནི་དེ་བཞིན་གཤེགས་པ་རྔ་སྒྲ་བྱུང་སྟེ།སེང་གེའི་ཁྲི་དེ་དག་ལས་སངས་རྒྱས་བཅོམ་ལྡན་འདས་དེ
དག་བྱུང་མ་ཐག་ཏུ།དེ་ནས་དེའི་ཚེ་རྒྱལ་པོའི་ཁབ་ཀྱི་གྲོང་ཁྱེར་ཆེན་པོ་སྣང་བ་ཆེན་པོས་ཁྱབ་པར་གྱུར་ཏོ།།སྟོང་གསུམ་གྱི
སྟོང་ཆེན་པོའི་འཇིག་རྟེན་གྱི་ཁམས་ཀྱི་བར་དང་།ཕྱོགས་བཅུ་ཀུན་ཏུ་འཇིག་རྟེན་གྱི་ཁམས་ཀྱི་བར་དང་།ཕྱོགས་བཅུ་ཀུན
ཏུ་འཇིག་རྟེན་གྱི་ཁམས་གང་གཱའི་ཀླུང་གི་བྱེ་མ་སྙེད་ཀྱི་བར་དག་སྣང་བས་ཁྱབ་པར་གྱུར།ལྷའི་མེ་ཏོག་དག་གི་ཆར་ཡང་བབ།

ལྷའི་སིལ་སྙན་གྱི་སྒྲ་ཡང་བྱུང་ངོ་།།སངས་རྒྱས་ཀྱི་མཐུས་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་འདིར
སེམས་ཅན་ཐམས་ཅད་ཀྱང་ལྷའི་བདེ་བ་དང་ལྡན་པར་གྱུར་ཏེ།སེམས་ཅན་དབང་པོ་མ་ཚང་བ་རྣམས་ནི་དབང་པོ་ཐམས་ཅད
དང་ལྡན་པར་གྱུར།སེམས་ཅན་དམུས་ལོང་དག་ནི་མིག་གིས་གཟུགས་རྣམས་མཐོང་།སེམས་ཅན་འོན་པ་དག་ནི་རྣ་བས
སྒྲ་རྣམས་ཐོས།སེམས་ཅན་སྨྱོས་པ་དག་ནི་དྲན་པ་སོ་སོར་རྙེད།སེམས་ཅན་སེམས་གཡེང་བ་དག་ནི་སེམས་མི་གཡེང་བར
གྱུར།སེམས་ཅན་སྒྲོན་མེ་དག་ནི་གོས་བགོས་པར་གྱུར།སེམས་ཅན་བཀྲེས་པ་དག་ནི་ལྟོ་འགྲངས་པར་འགྱུར།སེམས

ཅན་སྐམ་པ་དག་ནི་སྐོམ་ངོམས་པར་གྱུར།སེམས་ཅན་ནད་ཀྱིས་བཏབ་པ་དག་ནི་ནད་དང་བྲལ་བར་གྱུར།ལུས་ཀྱི་དབང་པོ
ཉམས་པ་དག་ནི་དབང་པོ་རྣམས་ཚང་བར་གྱུར་ཏེ།འཇིག་རྟེན་དུ་ངོ་མཚར་རྨད་དུ་བྱུང་བའི་ཆོས་རྣམས་རྒྱ་ཆེར་བྱུང་བར་གྱུར
དོ།།དེ་ནས་བྱང་ཆུབ་སེམས་དཔའ་མཛེས་པའི་ཏོག་གིས་སངས་རྒྱས་བཅོམ་ལྡན་འདས་དེ་དག་མཐོང་ནས་ངོ་མཚར་རྨད་དུ
གྱུར་ཏེ།དེ་ཚིམ་ཞིང་མགུ་ལ་ཡི་རངས་ཤིང་རབ་ཏུ་དགའ་སྟེ།དགའ་བ་དང་ཡིད་བདེ་བ་སྐྱེས་ནས།སངས་རྒྱས་བཅོམ་ལྡན
འདས་དེ་དག་ག་ལ་བ་དེ་ལོགས་སུ་ཐལ་མོ་སྐུར་བ་བཏུད་ནས།སངས་རྒྱས་བཅོམ་ལྡན་འདས་དེ་དག་རྣམས་རྗེས་སུ་དྲན་ལ།།

བཅོམ་ལྡན་འདས་ཤཱཀྱ་ཐུབ་པའི་ཡོན་ཏན་རྗེས་སུ་དྲན་ཞིང་།བཅོམ་ལྡན་འདས་ཤཱཀྱ་ཐུབ་པའི་སྐུ་ཚེའི་ཚོད་ལ་ཐེ་ཚོམ
ཟ་བར་གྱུར་ཏེ།བཅོམ་ལྡན་འདས་ཤཱཀྱ་ཐུབ་པ་འདི་ལྟར་ལོ་བརྒྱད་ཅུ་ཞིག་ཐུབ་སྟེ་དེ་སྐུ་ཚེ་ཐུང་བ་འདི་ཇི་ལྟ་བུ།འདི་ཅི་ཞིག
སྙམ་དུ་བསམ་པ་དེ་སེམས་ཤིང་འདུག་པར་གྱུར་ཏོ།།དེ་སངས་རྒྱས་བཅོམ་ལྡན་འདས་དེ་དག་གིས་དགོངས་ཤིང་མཁྱེན་བཞིན
དུ་བྱང་ཆུབ་སེམས་དཔའ་མཛེས་པའི་ཏོག་དེ་ལ་འདི་སྐད་ཅེས་བཀའ་སྩལ་ཏོ།།རིགས་ཀྱི་བུ་ཁྱོད་འདི་སྙམ་དུ།བཅོམ་ལྡན་
འདས་ཤཱཀྱ་ཐུབ་པ་འདི་ལྟར་སྐུ་ཚེ་ཐུང་ངོ་སྙམ་དུ་མ་སེམས་ཤིག།དེ་ཅིའི་ཕྱིར་ཞེ་ན།རིགས་ཀྱི་བུ་དེ་བཞིན་གཤེགས་པ་དགྲ

བཅོམ་པ་ཡང་དག་པར་རྫོགས་པའི་སངས་རྒྱས་རྣམས་མ་གཏོགས་པར།ལྷ་དང་བཅས་པའི་འཇིག་རྟེན་དང་།བདུད་དང
བཅས་པ་དང་།ཚངས་པ་དང་བཅས་པ་དང་།དགེ་སྦྱོང་དང་བྲམ་ཟེར་བཅས་པའི་སྐྱེ་དགུ་དང་།ལྷ་དང་མི་དང་ལྷ་མ་ཡིན་དུ
བཅས་པའི་ནང་ན།བཅོམ་ལྡན་འདས་དེ་བཞིན་གཤེགས་པ་ཤཱཀྱ་ཐུབ་པའི་སྐུ་ཚེའི་ཚད་ཀྱི་མཐའ།ཕྱི་མའི་མཐའི་མུའི་བར
དུ་ཡང་རྟོགས་པར་ནུས་པ་ངེད་ཀྱིས་སུ་ཡང་མ་མཐོང་ངོ་།།སངས་རྒྱས་བཅོམ་ལྡན་འདས་དེ་དག་གིས་དེ་བཞིན་གཤེགས
པའི་སྐུ་ཚེའི་ཚད་བཤད་པ་བརྗོད་མ་ཐག་ཏུ།དེ་ནས་དེའི་ཚེ་སངས་རྒྱས་ཀྱི་མཐུས་ལྷའི་བུ་འདོད་པ་ན་སྤྱོད་པ་རྣམས་

དང་།གཟུགས་ན་སྤྱད་པ་རྣམས་དང་།ཀླུ་དང་།གནོད་སྦྱིན་དང་།དྲི་ཟ་དང་།ལྷ་མ་ཡིན་དང་།ནམ་མཁའ
ལྡིང་དང་།མི་འམ་ཅི་དང་།ལྟོ་འཕྱེ་ཆེན་པོའི་བར་དག་དང་།བྱང་ཆུབ་སེམས་དཔའ་བྱེ་བ་ཁྲག་ཁྲིག་བརྒྱ་སྟོང་ཕྲག་དུ
མ་འདུས་ནས།བྱང་ཆུབ་སེམས་དཔའ་མཛེས་པའི་ཏོག་གི་ཁྱིམ་དེར་ལྷགས་སོ།།དེ་ནས་དེ་བཞིན་གཤེགས་པ་དེ་དག
གིས་ཐམས་ཅད་དང་ལྡན་པའི་འཁོར་དེ་ལ།བཅོམ་ལྡན་འདས་ཤཱཀྱ་ཐུབ་པའི་སྐུ་ཚེའི་ཚད་བཤད་པ་ཚིགས་སུ་བཅད་དེ
མདོར་བཀའ་སྩལ་པ།རྒྱ་མཚོའི་ཆུ་རྣམས་ཐམས་ཅད་ཀྱི།།ཐིགས་པ་དག་ནི་བགྲང་བར་ནུས།།ཤཱཀྱ་ཐུབ་པའི་སྐུ་ཚེའི

ཚད།།སུས་ཀྱང་བགྲང་བར་མི་ནུས་སོ།།རི་རབ་རྣམས་ནི་ཐམས་ཅད་ཀྱང་།།ཕྲ་རབ་རྡུལ་དུ་བགྲང་བར་ནུས།།ཤཱཀྱ
ཐུབ་པའི་སྐུ་ཚེའི་ཚད།།སུས་ཀྱང་བགྲང་བར་མི་ནུས་སོ།།ས་ལ་གང་དག་ཡོད་པ་ཡི།།རབ་ཏུ་ཕྲ་རྡུལ་ཇི་སྙེད་པ།།
ཐམས་ཅད་བགྲང་བར་ནུས་སྲིད་ཀྱི།།རྒྱལ་བའི་སྐུ་ཆེའི་ཚད་མི་ནུས།།གལ་ཏེ་ལ་ལས་ནམ་མཁའ་ལ།།སྣ་འགའ་ཞིག
གིས་དཔག་འདོད་ཀྱང་།།ཤཱཀྱ་ཐུབ་པའི་སྐུ་ཚེའི་ཚད།།སུས་ཀྱང་བགྲང་བར་མི་ནུས་སོ།།རྫོགས་པའི་སངས་རྒྱས་འདི
སྲིད་བཞུགས།།བསྐལ་པ་དག་ནི་འདི་སྙེད་ཅིག།བསྐལ་པ་བྱེ་བ་བརྒྱུ་དག་ཅེས།།གྲངས་ནི་རྙེད་པར་མི་རུང་ངོ་།།

གང་ཕྱིར་དེ་ཡི་རྒྱུ་དང་ནི།།རྐྱེན་ཡང་རྣམ་པ་གཉིས་ཡིན་ཏེ།།སྡིག་པའི་འཚེ་བ་སྤངས་པ་དང་།།ཁ་ཟས་མང
པོ་བྱིན་པ་སྟེ།།དེ་ཕྱིར་བདག་ཉིད་ཆེན་པོ་དེའི།།སྐུ་ཚེའི་ཚད་གྲངས་མི་རྙེད་དོ།།བསྐལ་པ་འདི་སྙེད་ཅིག་ཅེའམ།།གྲངས
མེད་པ་ཡང་དེ་བཞིན་ཏེ།།དེ་བས་ཐེ་ཚོམ་མེད་པར་འགྱུར།།ཐེ་ཚོམ་ཅུང་ཟད་མ་ཟ་ཤིག།རྒྱལ་བའི་སྐུ་ཚེ་ཐ་མ་ཡི།།གྲངས
ནི་གང་དུ་མི་དམིགས་སོ།།དེ་ནས་དེའི་ཚེ་འཁོར་དེར་སློབ་དཔོན་ལུང་སྟོན་པ་བྲམ་ཟེ་ཀོཎྜི་ནྱ་ཞེས་བྱ་བ་དང་།བྲམ་ཟེ་སྟོང
ཕྲག་དུ་མས་བཅོམ་ལྡན་འདས་ལ་མཆོད་པ་བྱས་ཏེ།དེ་བཞིན་གཤེགས་པ་ཡོངས་སུ་མྱ་ངན་ལས་འདས་པ་ཆེན་པོའི

སྒྲ་ཟོས་ནས་འཕྲལ་ལ་འདུས་ཏེ།བཅོམ་ལྡན་འདས་ཀྱི་ཞབས་གཉིས་ལ་གཏུགས་ནས།བཅོམ་ལྡན་འདས་ལ་གསོལ་བ།
གལ་ཏེ་བཅོམ་ལྡན་འདས་སེམས་ཅན་ཐམས་ཅད་ལ་ཐུགས་བརྩེ་བ།ཐུགས་རྗེ་ཆེན་པོ་དང་ལྡན་པ།ཕན་པར་བཞེད་པ
སེམས་ཅན་ཐམས་ཅད་ལ་ཕ་མ་ལྟ་བུ།མི་མཉམ་པ་དང་མཉམ་པར་གྱུར་པ།ཟླ་བ་ལྟ་བུར་སྣང་བར་མཛད་པ།ཤེས་རབ
དང་ཡེ་ཤེས་ཆེན་པོའི་ཉི་མ་ཤར་བ་ལྟ་བུ་ལགས་ཤིང་།གལ་ཏེ་ཁྱོད་སེམས་ཅན་ཐམས་ཅད་ལ་སྒྲ་གཅན་ཟིན་བཞིན་དུ
གཟིགས་ན།བདག་ལ་དམ་པ་ཞིག་སྩལ་དུ་གསོལ།བཅོམ་ལྡན་འདས་ཅང་མི་གསུང་བར་གྱུར་ཏོ།།དེ་ནས་སངས་རྒྱས

ཀྱི་མཐུས་འཁོར་དེར་ལིཙྪ་བཱི་གཞོན་ནུ་འཇིག་རྟེན་ཐམས་ཅད་ཀྱིས་མཐོང་ན་དགའ་བ་ཞེས་བྱ་བ་དེ་སྤོབས་པ་སྐྱེས
ནས།སློབ་དཔོན་ལུང་སྟོན་པ་བྲ་ཟེ་ཀཽཎྜི་ནྱ་ལ་འདི་སྐད་ཅེས་སྨྲས་སོ།།ཅི་བྲམ་ཟེ་ཆེན་པོ་ཁྱོད།བཅོམ་ལྡན་འདས་ལ་དམ་པ
ཅིག་གསོལ་ལམ།བདག་གིས་ཁྱོད་ལ་དམ་པ་ཞིག་སྦྱིན་ནོ།།བྲམ་ཟེས་སྨྲས་པ།ལིཙྪ་བཱི་གཞོན་ནུ་བདག་ནི་བཅོམ་ལྡན་འདས
ལ་མཆོད་པ་དང་རིང་བསྲེལ་གྱི་ཕྱེ་མ་བགོས་པའི་ཕྱིར།བཅོམ་ལྡན་འདས་ཀྱི་རིང་བསྲེལ་ཡུངས་འབྲུ་ཙམ་ལ་བསྟེན་པར་འདོད
དོ།།རིང་བསྲེལ་ཡུངས་འབྲུ་ཙམ་དེ་མངོན་པར་མཆོད་ན།སུམ་ཅུ་རྩ་གསུམ་པའི་ལྷ་རྣམས་ཀྱི་བདག་པོ་འབའ་ཞིག་ཐོབ་ཅེས

གྲགས་སོ།།ཀྱེ་ལིཙྪ་བཱི་གཞོན་ནུ་གསེར་འོད་དམ་པའི་མདོ་ཉན་ཐོས་དང་རང་སངས་རྒྱས་ཐམས་ཅད་ཀྱིས་ཤེས་པར་དཀའ་བ།
ཁོང་དུ་ཆུད་པར་དཀའ་བ་དེ་ལྟ་བུའི་མཚན་ཉིད་དང་ཡོན་ཏན་དང་ལྡན་པ་གསེར་འོད་དམ་པའི་མདོ་འཆད་ཅེས་གྲག་གིས་ཉོན
ཅིག།ཀྱེ་ལིཙྪ་བཱི་གཞོན་ནུ་གསེར་འོད་དམ་པའི་མདོ་ནི།དེ་ལྟར་ཤེས་པར་དཀའ་ཞིང་རྟོགས་པར་དཀའ་བས་ན།ཁོ་བོ་ཅག
མཐའ་འཁོབ་ཀྱི་གླིང་གི་བྲམ་ཟེ་རྣམས་ནི།གང་བཅངས་པ་ན་སེམས་ཅན་རྣམས་མྱུར་དུ་སུམ་ཅུ་རྩ་གསུམ་པའི་བདག་པོ་འཐོབ
པར་འགྱུར་བའི་རིང་བསྲེལ་ཡུངས་འབྲུ་ཙམ་ཟ་མ་ཏོག་གི་ནང་དུ་བཅུག་ལ་བཅངས་ཀྱང་རུང་ངོ་།།ཀྱེ་ལིཙྪ་བཱི་གཞོན་ནུ་ཁྱོད་ཅི་དེ

བཞིན་གཤེགས་པ་ལས་རིང་བསྲེལ་ཡུངས་འབྲུ་ཙམ་གསོལ་ནས།རིང་བསྲེལ་ཟ་མ་ཏོག་ཏུ་བཅུག་སྟེ་བཅངས་
པས་སེམས་ཅན་རྣམས་སུམ་ཅུ་རྩ་གསུམ་པའི་བདག་པོ་ཐོབ་པར་མི་འདོད་དམ།ཀྱེ་ལིཙྪ་བཱི་གཞོན་ནུ་ཁོ་བོས་ནི་དམ་པ་དེ་ལྟ
བུ་གསོལ་ཏོ།།དེ་ནས་ལིཙྪ་བཱི་གཞོན་ནུ་འཇིག་རྟེན་ཐམས་ཅད་ཀྱིས་མཐོང་ན་དགའ་བས།སློབ་དཔོན་ལུང་སྟོན་པ་བྲམ་ཟེ
ཀོཎྜི་ནྱ་ལ་ཚིགས་སུ་བཅད་པ་དག་གིས་སླར་སྨྲས་པ།ནམ་ཞིག་གང་གཱའི་ཆུ་རྒྱུན་ལ།།མེ་ཏོག་རྣམས་ནི་སྐྱེ་བ་དང་།།བྱ་རོག
དམར་པོར་འགྱུར་བ་དང་།།ཁུ་བྱུག་དུང་མདོག་འདྲར་འགྱུར་དང་།།འཛམ་བུར་ཏ་ལའི་འབྲུ་ཆགས་དང་།།འབྲ་གོར་ཨ་མྲའི

དོགས་པ་ཆགས།།དེ་ཡི་ཚེ་ན་ཡུངས་འབྲུ་ཙམ།།རིང་བསྲེལ་དུ་ནི་གསལ་བར་འགྱུར།།ནམ་ཞིག་རུས་སྦལ་སྤུ་རྣམས
ལས།།གོས་སུ་ལེགས་པར་བཏགས་གྱུར་ཏེ།།དགུན་གྱི་གྲང་བ་སེལ་བྱེད་པ།།དེ་ཚེ་རིང་བསྲེལ་ཡོད་པར་འགྱུར།།ནམ
ཞིག་སྦྲང་བུའི་རྐང་ལག་ལས།།ཡང་ཐོག་ལེགས་པར་བྱས་གྱུར་ཏེ།།བརྟན་ཞིང་རབ་ཏུ་མི་གཡོ་བ།།དེ་ཚེ་རིང་བསྲེལ
ཡོད་པར་འགྱུར།།ནམ་ཞིག་སྲིན་བུ་པདྨ་ཀུན།།སོ་ནི་དཀར་པོར་སྐྱེས་གྱུར་ཏེ།།རྣོ་ཞིང་ཆེན་པོར་གྱུར་པ་ན།།དེ་ཚེ
རིང་བསྲེལ་ཡོད་པར་འགྱུར།།མཐོ་རིས་སུ་ནི་འཛེག་པའི་ཕྱིར།།ནམ་ཞིག་རི་བོང་རྭ་རྣམས་ལས།།སྐས་ནི་ལེགས

པར་བྱས་གྱུར་པ།།དེ་ཆེ་རིང་བསྲེལ་ཡོད་པར་འགྱུར།།ནམ་ཞིག་སྐས་ནི་དེར་འཛེགས་ཏེ།།བྱི་བས་ཟླ་བ
བཟའ་བ་དང་།།སྒྲ་གཅན་ལ་ཡང་གནོད་བྱེད་པ།།དེ་ཚེ་རིང་བསྲེལ་ཡོད་པར་འགྱུར།།གྲོང་ན་རྒྱུ་བའི་སྦྲང་བུ་ཡིས།།
ནམ་ཞིག་རྫ་མའི་ཆང་འཐུངས་ཏེ།ཁྱིམ་ན་གནས་པར་བྱེད་འགྱུར་བ།།དེ་ཚེ་རིང་བསྲེལ་ཡོད་པར་འགྱུར།།ནམ་ཞིག
བོང་བུ་བདེ་འགྱུར་ལ།།མཆུ་དམར་བིམ་པ་འདྲར་གྱུར་ཅིང་།།གླུ་གར་རྣམས་ལ་མཁས་གྱུར་པ།།དེ་ཚེ་རིང་བསྲེལ་ཡོད
པར་འགྱུར།།ནམ་ཞིག་འུག་པ་བྱ་རོག་རྣམས།།དབེན་པར་དོང་ནས་རྩེ་བ་དང་།།ཕན་ཆུན་མཐུན་པར་གྱུར་པ་ན།།དེ

ཚེ་རིང་བསྲེལ་ཡོད་པར་འགྱུར།།བ་ལ་ཤ་ཡི་ལོ་མ་རྣམས།།རི་ན་ཆེན་སྣ་གསུམ་གདུགས་གྱུར་ཏེ།།ཆར་འབབ་སྐྱབས
སུ་ནམ་གྱུར་པ།།དེ་ཚེ་རིང་བསྲེལ་ཡོད་པར་འགྱུར།།ནམ་ཞིག་རྒྱ་མཚོའི་གྲུ་པོ་ཆེ།།འཁྲུལ་འཁོར་དང་ནི་གཡོར་མོར
བཅས།།ཐང་ལ་བྱུང་སྟེ་འགྲོ་བ་ན།།དེ་ཚེ་རིང་བསྲེལ་ཡོད་པར་འགྱུར།།ནམ་ཞིག་བྱ་ནི་འུག་པ་ཡིས།།རི་བོ་སྤོས་ཀྱི་ངད
ལྡང་བ།།མཆུ་ལ་ཐོགས་ཏེ་འགྲོ་འགྱུར་བ།།དེ་ཚེ་རིང་བསྲེལ་ཡོད་པར་འགྱུར།།སློབ་དཔོན་ལུང་སྟོན་པ་བྲམ་ཟེ་ཀོཎྜི
ནྱས་ཚིགས་སུ་བཅད་པ་འདི་དག་ཐོས་ནས།ལིཙྪ་བཱི་གཞོན་ནུ་འཇིག་རྟེན་ཐམས་ཅད་ཀྱིས་མཐོང་ན་དགའ་བ་ལ་ཚིགས་སུ

བཅད་པ་འདི་དག་གིས་སླར་སྨྲས་པ།།ལེགས་སོ་ལེགས་སོ་གཞོན་ནུ་མཆོག།རྒྱལ་བའི་སྲས་པོ་ཚིག་པོ་ཆེ།།
དཔའ་ཞིང་ཐབས་ལ་མཁས་ལྡན་པ།།ལུང་བསྟན་པ་ནི་དམ་པ་ཐོབ།།འཇིག་རྟེན་མགོན་པོ་སྐྱོབ་པ་པོ།།དེ་བཞིན་གཤེགས
པ་ཆེ་བ་ཉིད།།བསམ་གྱིས་མི་ཁྱབ་གོ་རིམས་བཞིན།།གཞན་ནུ་བདག་ལས་མཉན་པར་གྱིས།།སངས་རྒྱས་ཡུལ་ནི་བསམ
མི་ཁྱབ།།དེ་བཞིན་གཤེགས་རྣམས་མཚུངས་པ་མེད།།སངས་རྒྱས་ཐམས་ཅད་རྟག་ཏུ་ཞི།།སངས་རྒྱས་ཐམས་ཅད་ཡང
དག་བྱུང་།།སངས་རྒྱས་ཐམས་ཅད་ཁ་དོག་མཚུངས།།འདི་ནི་སངས་རྒྱས་ཆོས་ཉིད་ཡིན།།བཅོམ་ལྡན་འདས་ནི་བཅོས

མ་མིན།།དེ་བཞིན་གཤེགས་པ་མ་སྐྱེས་ཏེ།།རྡོ་རྗེ་ལྟ་བུར་སྲ་བའི་སྐུ།།སྤྲུལ་པའི་སྐུ་ནི་སྟོན་པར་མཛད།།དྲང་སྲོང
ཆེན་པོའི་རིང་བསྲེལ་ནི།།ཡུངས་འབྲུ་ཙམ་ཞེས་བྱ་བ་མེད།།སྐུ་ལ་རུས་པ་ཁྲག་མེད་ན།།རིང་བསྲེལ་ཡོད་པར་ག་ལ
འགྱུར།།སེམས་ཅན་རྣམས་ལ་ཕན་པའི་ཕྱིར།།ཐབས་ཀྱིས་རིང་བསྲེལ་བཞག་པར་མཛད།།རྫོགས་པའི་སངས་རྒྱས
ཆོས་ཀྱི་སྐུ།།དེ་བཞིན་གཤེགས་པ་ཆོས་ཀྱི་དབྱིངས།།ཆོས་སྟོན་མཛད་པ་ཅི་འདྲ་བ།།བཅོམ་ལྡན་འདས་ཀྱི་སྐུ་དེ་འདྲ།།
བདག་གིས་འདི་ཐོས་ཤེས་ནས་ནི།།བདག་གིས་དམ་པ་གསོལ་བར་བྱས།།དེ་ཉིད་ཁོ་ན་ལུང་བསྟན་ཕྱིར།།གཏམ་གླེང

བ་ནི་བདག་གིས་བྱས།།དེ་ནས་ལྷའི་བུ་སུམ་ཁྲི་ཉིས་སྟོང་གིས་དེ་བཞིན་གཤེགས་པའི་སྐུ་ཚེའི་ཚད་བསྟན་པ་
ཟབ་མོ་དེ་ལྟ་བུ་དེ་དག་ཐོས་ནས།ཐམས་ཅད་ཀྱིས་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་སེམས་བསྐྱེད་དེ།དེ
དག་ཡིད་ཀྱིས་ཀུན་ཏུ་རྟོག་པ་རབ་ཏུ་དགའ་ནས་སྒྲ་དབྱངས་གཅིག་ཏུ་ཚིགས་སུ་བཅད་པ་འདི་དག་སྨྲས་སོ།།སངས་རྒྱས་མྱ
ངན་ཡོང་མི་འདའ།།ཆོས་ཀྱང་ནུབ་པར་མི་འགྱུར་ཏེ།།སེམས་ཅན་ཡོངས་སུ་སྨིན་མཛད་ཕྱིར།།ཡོངས་སུ་མྱ་ངན་འདའ་བ
སྟོན།།སངས་རྒྱས་བཅོམ་ལྡན་བསམ་མི་ཁྱབ།།དེ་བཞིན་གཤེགས་པ་རྟག་པའི་སྐུ།།སེམས་ཅན་རྣམས་ལ་ཕན་པའི་ཕྱིར།།

བཀོད་པ་རྣམ་པ་སྣ་ཚོགས་སྟོན།།དེ་ནས་བྱང་ཆུབ་སེམས་དཔའ་མཛེས་པའི་ཏོག་གིས།སངས་རྒྱས་བཅོམ་ལྡན་འདས་དེ
དག་དང་སྐྱེས་བུ་དམ་པ་དེ་གཉིས་ལས་བཅོམ་ལྡན་འདས་ཤཱཀྱ་ཐུབ་པའི་སྐུ་ཚེའི་ཚད་བསྟན་པ་ཐོས་ནས།ཚིམ་ཞིང་མགུ་ལ་ཡི
རངས་ཤིང་རབ་ཏུ་དགའ་སྟེ་དགའ་བ་དང་ཡིད་བདེ་བ་སྐྱེས་ནས་དགའ་བ་དང་མགུ་བ་རྒྱ་ཆེན་པོས་ཁྱབ་པར་གྱུར་ཏོ།།དེ་བཞིན
གཤེགས་པའི་སྐུ་ཚེའི་ཚད་བསྟན་པ་འདི་བཤད་པའི་ཚེ།སེམས་ཅན་ཚད་མེད་གྲངས་མེད་པ་དག་བླ་ན་མེད་པ་ཡང་དག་པར
རྫོགས་པའི་བྱང་ཆུབ་ཏུ་སེམས་སྐྱེས་སོ།།དེ་བཞིན་གཤེགས་པ་དེ་དག་ཀྱང་མི་སྣང་བར་གྱུར་ཏོ།།གསེར་འོད་དམ་པ་མདོ

སྡེའི་དབང་པོའི་རྒྱལ་པོ་ལས།དེ་བཞིན་གཤེགས་པའི་སྐུ་ཚེའི་ཚད་བསྟན་པའི་ལེའུ་ཞེས་བྱ་བ་སྟེ་གཉིས་པའོ།།།
ད་ནས་བྱང་ཆུབ་སེམས་དཔའ་མཛེས་པའི་ཏོག་གཉིད་ཀྱིས་ལོག་པའི་རྨི་ལམ་ན།གསེར་གྱི་རྔ་ཀུན་ཏུ་སྣང་བ་འདི་ལྟ